钦定古今图书集成/明伦汇编/人事典/第075卷 > 性理会通 > 《逃难诗》洪若皋
## 钦定古今图书集成/明伦汇编/人事典/第075卷 > 性理会通 > 《逃难诗》洪若皋

丙申十三载，正月上元时。苍茫闻盗贼，东方光迷离。
须臾门巷里，四路皆贼骑。翻身下床走，颠倒衣裳披。
骨肉各自散，对面不相辞。单身赴东邻，越墙又度篱。
篱高不可度，足失刺伤皮。我身已难保，焉复顾四肢。
后围到邻家，东西莫所之。邻翁似认我，见我长叹咨。
“汝是读书人，不走尚在兹。我有夹墙内，急入莫再迟。”
携我杵臼后，墙实狭且卑。推我侧身入，戒我勿动移。
墙头盖荐棘，墙面挂席箕。布置未及已，贼忽劈门楣。
老翁亟他往，霍霍响矛魂飞胆似落，噤气勿嘘吹。
中有两小女，展转声嘻嘻，低头掩其口，高声反问谁。
惟贼眼奢侈，玉帛与珠玑，急打东房去，无心恋茅茨。
不知谁家妇，娇娆哭甚悲。“曰马奔封豕，绎络走青丝。”
哀声与铁杖，懔栗寒心脾，漫漫长夜窟，手足无所施。
低头若颈折，自卯及夕曦，皮肉已尽死，跼蹐不知疲。
炮声四五动，哄闻势少绥。“拨身杂众人，脱袍去接䍦。
要命争先走，不复知忸怩。路逢我妻在，偕出东城陴。
顾我虽得脱，父母尚未知。母年六十六，父年近期颐。
平时少行走，何以经险巇。父母养子时，百年有所资。
生我不得力，身完纵何为。行人指示我，适间有二耆。
云是贵家翁，双双东驱驰。从此十里许，尚可相攀追。
既听消息”真，但走且莫羁。新来海上贼，数万满城弥；
年少市棍徒，白裹混相欺；男妇尽被掳，寸草不复遗。
去去何甸甸，搰搰田沟澌；所遇多流血，呻吟道傍尸。
往来动契阔，悲号振平菑。担甑或负釜，抱子或牵牺；
攘攘数百辈，杂沓相挤推。夜深后岭道，雨后北山崥。
既无灯火具，径滑泥又滋。水涡并突口，白影互相疑平生苦短视，十步九僛僛。山麓逢幼弟，仗尔来扶持。
安乐重友生，兄弟急难宜。迢迢逾岩谷，群峰势参差。
昏鸦哺数子，林树声喔咿。寒坑泉幽咽，野竹风飔飔。
回首斗城中，烈火照通逵。黤黰气上积，皇天惨不怡。
暮宿王家庵，晨过大寺基。深山雪如练，万丈白长麾。
龙门翻银涛，千军列素帷。春寒“穷谷里，风景自堪奇。
早风吹折骨，冰霜生口髭。指落不得直，面目黑青黧。
两日未饮食，口燥腹又饥。吾妻卧路泣，掩面不能随。
艰难古不免，步步且自支。黄昏到寺中，僧去存老尼。
衣袍换升米，折椽向地炊。烟尘著湿眼，半夜成粥糜。
血回汤入口，魂招飰翻匙。新栖且安息，生理漫图维。
三日归我宗，父母亦来斯。昆弟陆续到，团聚哭淋漓。
惊定还拭泪，喜极复呜戏。村妇墙头笑，村童满堂窥。
村老四五人，叹惜前致词。闻君新构房，今日可耘耔。
灰烬并瓦屑，不留寸题榱。人生有哀乐，天地有盛衰。
桑田变沧海，何处是灵芝。一家幸会合，岂复论旧赀。
攘攘唐黄巾，纷纷汉赤眉。无地无豪杰，颠沛是吾师。
九州四海大，亘古长熙熙。广厦千万间，怀葛至今垂。
我无邻家翁，今在海之湄。父母不得见，何况妻与儿。
多谢邻家翁，豁达露襟期。谁肯流离际，忘身济人危。
吾知丈人者，不受世磷缁。誓将与丈人，结欢致所私。
妖氛犹未靖，梦寐长劳思。